CELEX: 
Language: bg
Date: 2021-08-11 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за допълнение на Регламент (ЕС) 2021/1139 на Европейския парламент и на Съвета за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 чрез определяне на критериите за изчисляване на допълнителните разходи на операторите във връзка с риболова, отглеждането, преработването и предлагането на пазара на определени продукти от риболов и аквакултури от най-отдалечените региони

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Европейският фонд за морско дело, рибарство и аквакултури (ЕФМДР) предоставя компенсация за допълнителните разходи, направени от операторите във връзка с риболова, отглеждането, преработката и предлагането на пазара на определени продукти от риболов и аквакултури от най-отдалечените региони. Това е един от основните елементи на преференциалното третиране на най-отдалечените региони по ЕФМДРА, като се вземат предвид техните специфични характеристики, както е посочено в член 349 от Договора за функционирането на Европейския съюз (ДФЕС). То представлява продължение на схема, съществувала през периода 2014—2020 г. в рамките на Европейския фонд за морско дело и рибарство (ЕФМДР).
            
            
               Както и през периода 2014—2020 г., на Комисията се предоставя правомощието да приеме делегиран акт за определяне на критериите за изчисляване на допълнителните разходи, произтичащи от специфичните неблагоприятни характеристики на най-отдалечените региони. Общите критерии са важни, за да се гарантира последователен метод за изчисляване за всички най-отдалечени региони и да се избегне свръхкомпенсация. Те предоставят обща рамка, в която всяка заинтересована държава членка може да установи специфични методики.
            
            
               В настоящия делегиран акт се прилагат принципите на делегирания акт, използван за същата цел през периода 2014—2020 г.
                  1
               
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 24 февруари 2021 г. Комисията проведе консултации с експертната група по ЕФМДР във връзка с проект на делегиран акт.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               В делегирания акт се определят общите критерии за изчисляване на допълнителните разходи, направени от операторите във връзка с риболова, отглеждането, преработката и предлагането на пазара на определени продукти от риболов и аквакултури от най-отдалечените региони.
            
            
               В него се установяват следните основни принципи:
            
            
               –изчисляването се основава само на разходи, произтичащи от специфичните неблагоприятни характеристики на най-отдалечените региони;
            
            
               –допълнителните разходи се изчисляват въз основа на разходни позиции за всеки продукт или категория продукти, определени от държавата членка като отговарящи на условията за компенсация;
            
            
               –допълнителните разходи се определят като разликата между разходите, направени от операторите в съответните най-отдалечени региони (от които са приспаднати всички други видове публична намеса, които оказват въздействие върху равнището на допълнителните разходи), и съпоставимите разходи, направени от оператори от континенталната част на съответната държава членка;
            
            
               –държавите членки определят размера на компенсацията на ниво, което позволява да се компенсират подходящо допълнителните разходи, породени от специфичните неблагоприятни характеристики на най-отдалечените региони, и да се избегне свръхкомпенсиране.
            
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 11.8.2021 година
            
            
               за допълнение на Регламент (ЕС) 2021/1139 на Европейския парламент и на Съвета за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 чрез определяне на критериите за изчисляване на допълнителните разходи на операторите във връзка с риболова, отглеждането, преработването и предлагането на пазара на определени продукти от риболов и аквакултури от най-отдалечените региони
            
            
               ЕВРОПЕЙСКАТА КОМИСИЯ,
            
         
         
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2021/1139 на Европейския парламент и на Съвета за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004
                  2
               , и по-специално член 36, параграф 6 от него,
            
            
               като има предвид, че:
            
            
               (1)Съгласно член 24 от Регламент (ЕС) № 2021/1139 подкрепа от Европейския фонд за морско дело, рибарство и аквакултури може да се предоставя за компенсацията на допълнителни разходи, направени от операторите във връзка с риболова, отглеждането, преработването и предлагането на пазара на определени продукти от риболов и аквакултури от най-отдалечените региони на Съюза, посочени в член 349 от Договора.
            
            
               (2)Съгласно член 35 от Регламент (ЕС) 2021/1139 за всеки от най-отдалечените региони съответната държава членка следва да опише методиката за изчисляване на компенсацията на допълнителните разходи в плана за действие, посочен в същия член.
            
            
               (3)Съгласно член 36, параграф 6 от Регламент (ЕС) 2021/1139 на Комисията се предоставя правомощието да приеме делегирани актове за определяне на критериите за изчисляване на допълнителните разходи, произтичащи от специфичните неблагоприятни характеристики на съответните региони.
            
            
               (4)С цел да се осигури хармонизирано и равно третиране на всички съответни региони и да се избегне свръхкомпенсиране на допълнителните разходи, е необходимо да се определят критериите за изчисляване на допълнителните разходи, произтичащи от специфичните неблагоприятни характеристики на най-отдалечените региони на Съюза. Използването на общите критерии следва да гарантира, че за всички съответни региони се прилага единен метод за изчисляване на допълнителните разходи.
            
            
               (5)Референтните разходи за продукти или категории продукти, направени от операторите в континенталната част на държавата членка или територията на Съюза, въз основа на които се определят допълнителните разходи, следва да се оценят особено внимателно, за да се избегне свръхкомпенсиране.
            
            
               (6)За някои продукти или категории продукти не съществуват критерии за сравнение или мерни единици в континенталната част от територията на съответната държава членка. В такива случаи референтната стойност за изчисляване на допълнителните разходи следва да се определи въз основа на сравняване с разходите, направени от оператори от континенталната част на Съюза за еквивалентни продукти или категории продукти.
            
            
               (7)Предвид различните пазарни условия в най-отдалечените региони и колебанията в улова и запасите, както и в пазарното търсене, следва да бъде оставено на съответните държави членки да определят продуктите (или категориите продукти) от риболов и аквакултури, отговарящи на изискванията за компенсация, техните съответни максимални количества и размера на компенсацията в рамките на общия бюджет, разпределен на всяка държава членка.
            
            
               (8)Държавите членки следва да определят размера на компенсацията на ниво, което позволява да се компенсират по подходящ начин допълнителните разходи, породени от специфичните неблагоприятни характеристики на най-отдалечените региони, и да се избегне свръхкомпенсиране. За тази цел при определянето на размера на компенсацията следва да се вземат предвид и други видове публична намеса, включително всички държавни помощи, за които е предоставена информация съгласно член 108, параграф 3 от Договора и член 37 от Регламент (ЕС) 2021/1139 и които оказват въздействие върху размера на допълнителните разходи.
            
            
               (9)С цел да се осигури хармонизирано представяне на допълнителните разходи е необходимо те да бъдат изразени на базата на тонове живо тегло, което се определя в съответствие с Регламент (ЕО) № 1224/2009 на Съвета
                  3
                и Регламент за изпълнение (ЕС) № 404/2011 на Комисията
                  4
               , като в последния са установени кодовете на начините на представяне на продуктите за преработена риба и коефициентите на Европейския съюз на преобразуване за прясна и прясна осолена риба за превръщането на теглото на складираната или преработената риба в живо тегло на рибата за целите на наблюдението на улова.
            
            
               (10)В съответствие с член 63, параграф 2 от Регламент (ЕС) 2021/1060 на Европейския парламент и на Съвета за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика
                  5
                разходите вече са допустими за подпомагане от ЕФМДРА от 1 януари 2021 г., поради което настоящият регламент следва да влезе в сила в деня след деня на публикуването му в Официален вестник на Европейския съюз, за да се даде възможност за своевременното прилагане на предвидените в него мерки,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               С настоящия регламент се определят критериите за изчисляване на допълнителните разходи, направени от операторите във връзка с риболова, отглеждането, преработването и предлагането на пазара на определени продукти от риболов и аквакултури от най-отдалечените региони на Съюза, посочени в член 349, параграф 1 от Договора за функционирането на Европейския съюз, в периода на допустимост, установен в член 63, параграф 2 от Регламент (ЕС) № 2021/1060, поради специфичните неблагоприятни характеристики на тези най-отдалечени региони.
            
            
            
               Член 2
            
            
            
               (1)Допълнителните разходи, посочени в член 1, се изчисляват отделно за всяка от следните дейности:
            
         
         
            
               а)риболов;
            
            
               б)отглеждане;
            
            
               в)преработка;
            
            
               г)предлагане на пазара.
            
            
            
               (2)В рамките на всяка от дейностите, посочени в параграф 1, допълнителните разходи се изчисляват въз основа на разходни позиции за всеки продукт или категория продукти, определени от държавата членка като отговарящи на условията за компенсация.
            
            
            
               (3)За всяка разходна позиция допълнителните разходи се определят като разликата между разходите, направени от операторите в съответните най-отдалечени региони, от които са приспаднати всички други видове публична намеса, които оказват въздействие върху равнището на допълнителните разходи, и съпоставимите разходи, направени от оператори от континенталната част на съответната държава членка.
            
            
            
               (4)За разходни позиции за специфични продукти или категории продукти, за които в континенталната част от територията на държавата членка не съществуват критерии за сравнение или мерни единици, допълнителните разходи се определят въз основа на сравняване със съпоставимите разходи, направени от оператори от континенталната част от територията на Съюза за еквивалентни продукти или категории продукти.
            
            
            
               (5)При изчисляването на допълнителните разходи се взема предвид всяка публична намеса, включително всички държавни помощи, за които е предоставена информация съгласно член 108, параграф 3 от Договора и член 37 от Регламент (ЕС) 2021/1139.
            
            
            
               Член 3
            
            
            
               (1)Изчисляването на допълнителните разходи се основава само на разходи, произтичащи от специфичните неблагоприятни характеристики на най-отдалечените региони.
            
            
               (2)Изчисляването на допълнителните разходи се основава на средната годишна стойност на регистрираните цени.
            
            
               (3)Допълнителните разходи се изразяват в евро за тон живо тегло и при необходимост всички разходни компоненти на общите допълнителни разходи се превръщат в евро за тон живо тегло. За тази цел се използват коефициентите на преобразуване, установени в приложения XIII и XIV към Регламент за изпълнение (ЕС) № 404/2011.
            
            
            
               Член 4
            
         
         
            
               Настоящият регламент влиза в сила в деня след деня на публикуването му в Официален вестник на Европейския съюз.
            
            
            
               Той е задължителен в своята цялост и се прилага пряко във всички държави членки.
            
            
               Съставено в Брюксел на 11.8.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                  
                        Делегиран регламент (ЕС) № 1046/2014 на Комисията от 28 юли 2014 г. за допълнение на Регламент (ЕС) № 508/2014 на Европейския парламент и на Съвета относно Европейския фонд за морско дело и рибарство по отношение на критериите за изчисляване на допълнителните разходи на операторите във връзка с риболова, отглеждането, преработването и предлагането на пазара на определени продукти от риболов и аквакултури от най-отдалечените региони (OВ L 291, 7.10.2014 г., стр. 1).
                  
               
               
                  
                     (2)
                  
                        Регламент (ЕС) 2021/1139 на Европейския парламент и на Съвета от 7 юли 2021 г. за създаване на Европейския фонд за морско дело, рибарство и аквакултури и за изменение на Регламент (ЕС) 2017/1004 (OВ L 247, 13.7.2021 г., стр. 1).
               
               
                  
                     (3)
                  
                        Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).
               
               
                  
                     (4)
                  
                        Регламент за изпълнение (ЕС) № 404/2011 на Комисията от 8 април 2011 г. за определяне на подробни правила за прилагането на Регламент (ЕО) № 1224/2009 на Съвета за създаване на система за контрол на Общността за гарантиране на спазването на правилата на общата политика в областта на рибарството (OB L 112, 30.4.2011 г., стр. 1).
               
               
                  
                     (5)
                  
                        Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (ОВ L 231, 30.6.2021 г., стр. 159).